R. Žiak, poslanec: (2003-09-23):
Klub nezávislých poslancov v zhode so stanoviskom Ľudovej únie jednoznačne podporuje proces európskej integrácie a víta vstup Slovenskej republiky do Európskej únie ako jedinečnú šancu urýchliť náš ďalší hospodársky rozvoj a priblížiť životnú úroveň občanov Slovenska k životnej úrovni vo vyspelých štátoch Európskej únie. Jednoznačne sa taktiež hlásime k hodnotám rovnosti, slobody, demokracie, k úcte ľudskej dôstojnosti, dodržiavaniu ľudských práv a spolupráci, na ktorých je budovaná Európska únia. Plne si uvedomujeme, že nevyhnutným predpokladom ďalšieho efektívneho fungovania Európskej únie po jej rozšírení o krajiny strednej a východnej Európy je prispôsobenie inštitucionálneho rámca novým podmienkam, keď počet členov Európskej únie dosiahne 25 a neskôr sa ešte zvýši. Pozorne sledujeme diskusiu o dokumente Návrh zmluvy zakladajúcej Ústavu pre Európu, ktorá prebieha tak v rámci politických frakcií, ako aj v rámci národných delegácii v Európskom parlamente. Každý štát v Európe, terajší a budúci člen Európskej únie, dnes stojí pred rozhodnutím, ktoré zásadným spôsobom ovplyvní jeho budúcnosť. Vážená Národná rada, uvedomujeme si, že vytvorenie novej Európy je najväčším a najzložitejším integračným projektom v dejinách Európy. Nikdy predtým sa nevytvárala tak všestranne previazaná štruktúra z 25 nezávislých štátov. A Slovensko, jeho občania i tento parlament jednoznačne vyjadrili vôľu, byť súčasťou zjednotenej Európy. Aká však bude naša pozícia v novej Európe? Aký bude náš podiel na spoločnej hospodárskej a zahraničnej politike? Aké z toho pre nás vyplynú konkrétne výhody? A aké sú možné riziká? Európskym konventom predložený návrh Zmluvy zakladajúcej Ústavu pre Európu podľa nášho názoru nespĺňa pôvodné zámery stanovené v Laekenskej deklarácii, a to najmä, čo sa týka lepšieho rozdelenia a definovania právomocí Európskej únie a členských štátov, zavedenia opatrení na posilnenie demokracie, transparentnosti a efektívnosti Európskej únie a zjednodušenia rozhodovacích procesov. Predložený návrh ústavnej zmluvy podľa nášho názoru nespĺňa predpoklad byť Ústavou pre Európu, ako je označovaný, už svojím značným rozsahom a ani svojím obsahom. Európska integrácia by podľa nášho názoru nemala viesť k nanútenej uniformite a nadmernej regulácii. Musí byť založená najmä na kooperácii medzi štátmi, a nie na spolupráci medzi nekontrolovateľnými, bezduchými nadnárodnými inštitúciami. Sme hlboko presvedčení, že záujmom Slovenska nie je podporovať vytvorenie superštátu, ale Európsku úniu ako nadnárodný útvar, ktorej legitimita je odôvodnená od primárnej legitimity členských štátov. Sme presvedčení, že Európska únia môže fungovať iba ako aliancia suverénnych demokracií. Nemôžeme tiež dopustiť, aby sa európska identita budovala ako protiklad, resp. protiváha Spojených štátov amerických. Očakávali sme preto, že návrh dokumentu aspoň rámcovo vymedzí euroatlantickú politickú a ekonomickú spoluprácu. Vážená Národná rada, Klub nezávislých poslancov v zhode s Ľudovou úniou však bude podporovať prehlbovanie integrácie všade tam, kde to prinesie prospech občanom Slovenska a všetkých členských štátov Európskej únie, nielen úzkej technokratickej skupine európskych byrokratov. Vstupom Slovenska a ďalších 9 štátov do Európskej únie sa integračný proces nekončí. Taktiež prijatím dokumentu, ktorý predložil Konvent, nekončí reforma Európskej únie. Preto zastávame názor, že tento dokument by mal byť otvorený voči budúcim dodatkom, resp. novelizáciám. Sme presvedčení, že cieľom reformy Európskej únie je občan, a preto aj navrhovaná zmluva musí byť pre ľudí a mali by ju schváliť ľudia v celej Európe v referende. Pri tejto príležitosti mi dovoľte citovať predsedu Komisie Európskej únie Romana Prodiho: „V procese budovania novej Európy nesmie nikto stáť na okraji alebo byť ponižovaný či dokonca vylúčený.“ Vážené poslankyne, vážení poslanci, nebojme sa preto formulovať svoje pripomienky k návrhu Zmluvy zakladajúcej Ústavu pre Európu. Nemôžeme si dovoliť falošnú nesmelosť a pasivitu. Musíme nájsť svoje miesto v novom systéme. Naša pozícia musí dostatočne chrániť našu identitu. A myslime pritom na občana. Presadzujme zachovanie princípu rovnosti a práva veta v oblastiach týkajúcich sa našich záujmov. Ako poslanci Národnej rady Slovenskej republiky to ani nemôžeme inak. Preto, ak dovolíte, za náš klub predkladám pozmeňujúci návrh, ktorý by znel: „Národná rada Slovenskej republiky žiada vládu Slovenskej republiky, aby pri rokovaniach o navrhovanom texte zmluvy dôsledne presadzovala princíp rovnosti členských štátov a právo na veto v oblastiach týkajúcich sa našich národnoštátnych záujmov. Po druhé, Národná rada Slovenskej republiky žiada vládu Slovenskej republiky, aby priebežne a pravidelne informovala Národnú radu Slovenskej republiky o priebehu rokovaní medzivládnej konferencie vrátane stanovísk, ktoré prezentujú jednotlivé rezorty.“ Ďakujem za pozornosť. (Potlesk.)